b'\n_START_ARTICLE_\nA.I. \xe2\x80\x93 Teko\xc3\xa4ly\n_START_SECTION_\nJuoni\n_START_PARAGRAPH_\nIlmaston l\xc3\xa4mpeneminen on saanut aikaan napaj\xc3\xa4\xc3\xa4tik\xc3\xb6iden sulamisen, mink\xc3\xa4 seurauksena rannikot ovat j\xc3\xa4\xc3\xa4neet veden alle ja ihmisten lukum\xc3\xa4\xc3\xa4r\xc3\xa4 on v\xc3\xa4hentynyt. Ihmiset ovat kehitelleet uudentyyppisi\xc3\xa4 mecha-nimisi\xc3\xa4 robotteja, jotka pystyv\xc3\xa4t ajattelemaan ja tuntemaan ihmisten lailla. David (Haley Joel Osment) on Cybertronicsin kehitt\xc3\xa4m\xc3\xa4 prototyyppi, joka on tehty ihmislapsen n\xc3\xa4k\xc3\xb6iseksi ja tuntemaan rakkautta ihmisis\xc3\xa4nti\xc3\xa4\xc3\xa4n kohtaan. Yhti\xc3\xb6 testaa luomustaan yhden ty\xc3\xb6ntekij\xc3\xa4ns\xc3\xa4, Henry Swintonin (Sam Robards), perheell\xc3\xa4. Henryn ja t\xc3\xa4m\xc3\xa4n Monica-vaimon (Frances O\xe2\x80\x99Connor) poika Martin (Jake Thomas) on vaivutettu koomaan, kunnes t\xc3\xa4m\xc3\xa4n harvinaiseen sairauteen l\xc3\xb6ytyy parannuskeino. Vaikka Monica ensi alkuun pelk\xc3\xa4\xc3\xa4 Davidia, h\xc3\xa4n alkaa lopulta l\xc3\xa4mmet\xc3\xa4 t\xc3\xa4lle k\xc3\xa4ynnist\xc3\xa4en t\xc3\xa4m\xc3\xa4n leimautumisprotokollan. Sen seurauksena David alkaa rakastaa Monicaa niin kuin kuka tahansa lapsi rakastaa omia vanhempiaan. David yst\xc3\xa4vystyy my\xc3\xb6s Teddyn (\xc3\xa4\xc3\xa4nen\xc3\xa4 Jack Angel) kanssa, joka on robottinalle ja ottaa henkil\xc3\xb6kohtaisesti vastuun Davidin hyvinvoinnista._NEWLINE_Ennen pitk\xc3\xa4\xc3\xa4 Martinin sairaudelle l\xc3\xb6ydet\xc3\xa4\xc3\xa4n parannuskeino, mink\xc3\xa4 seurauksena poika p\xc3\xa4\xc3\xa4see takaisin kotiin. Martinin ja Davidin v\xc3\xa4lille syntyy pian kilpailua. Martin taivuttelee Davidin menem\xc3\xa4\xc3\xa4n Monican luo keskell\xc3\xa4 y\xc3\xb6t\xc3\xa4 ja leikkaamaan kiehkuran t\xc3\xa4m\xc3\xa4n hiuksista. Vanhemmat kuitenkin her\xc3\xa4\xc3\xa4v\xc3\xa4t ja kauhistuvat n\xc3\xa4hdess\xc3\xa4\xc3\xa4n Davidin seisovan Monican vieress\xc3\xa4 sakset k\xc3\xa4dess\xc3\xa4\xc3\xa4n. Er\xc3\xa4iss\xc3\xa4 allasjuhlissa yksi Martinin kavereista k\xc3\xa4ynnist\xc3\xa4\xc3\xa4 Davidin itsepuolustusohjelman t\xc3\xb6kkim\xc3\xa4ll\xc3\xa4 Davidia veitsell\xc3\xa4. David kaappaa Martinin syliins\xc3\xa4, ja sitten kummatkin pojat putoavat altaaseen, miss\xc3\xa4 painava David uppoaa pohjaan Martin yh\xc3\xa4 syliss\xc3\xa4\xc3\xa4n. Martin pelastuu hukkumiselta, mutta Henry on kuitenkin hyvin j\xc3\xa4rkyttynyt Davidin teosta. Henry taivuttelee Monican palauttamaan Davidin Cybertronicsille tuhottavaksi. Monica p\xc3\xa4\xc3\xa4tt\xc3\xa4\xc3\xa4 kuitenkin hyl\xc3\xa4t\xc3\xa4 Davidin sen sijaan mets\xc3\xa4\xc3\xa4n (yhdess\xc3\xa4 Teddyn kanssa), jotta t\xc3\xa4m\xc3\xa4 voisi piileskell\xc3\xa4 siell\xc3\xa4 rekister\xc3\xb6im\xc3\xa4tt\xc3\xb6m\xc3\xa4n\xc3\xa4 mechana. Mechoihin vihamielisesti suhtautuva ihmisryhm\xc3\xa4 sieppaa Davidin ja vie h\xc3\xa4net er\xc3\xa4\xc3\xa4nlaiseen rituaaliin, jossa k\xc3\xa4yt\xc3\xb6st\xc3\xa4 poistetut mechat tuhotaan hurraavan yleis\xc3\xb6n edess\xc3\xa4. David on l\xc3\xa4hell\xc3\xa4 kohdata loppunsa, mutta yleis\xc3\xb6 vaikuttuu h\xc3\xa4nen realistisesta k\xc3\xa4yt\xc3\xb6ksest\xc3\xa4\xc3\xa4n ja luonteestaan (David anoo armoa toisin kuin muut mechat). David p\xc3\xa4\xc3\xa4see pakoon yhdess\xc3\xa4 Gigolo Joen (Jude Law) kanssa. Gigolo Joe on miespuoliseksi prostituoiduksi suunniteltu mecha ja joutunut l\xc3\xa4htem\xc3\xa4\xc3\xa4n pakoon, kun h\xc3\xa4net lavastettiin kerran syylliseksi murhaan._NEWLINE_Kaksikko l\xc3\xa4htee etsim\xc3\xa4\xc3\xa4n Sinist\xc3\xa4 haltijatarta, jonka David muistaa Pinocchio-sadusta. David on vakuuttunut siit\xc3\xa4, ett\xc3\xa4 Sininen haltijatar voi muuttaa h\xc3\xa4net oikeaksi pojaksi, niin ett\xc3\xa4 Monica ryhtyisi j\xc3\xa4lleen rakastamaan h\xc3\xa4nt\xc3\xa4 ja ottaisi h\xc3\xa4net taas luokseen. Joe ja David p\xc3\xa4\xc3\xa4tyv\xc3\xa4t lopulta Rouge Cityyn. David ja Joe suuntaavat \xe2\x80\x9dtri Tieto\xe2\x80\x9d -nimiselt\xc3\xa4 holograafiselta vastauskoneelta (Robin Williams) saamansa tiedon perusteella Rockefeller Centerin huipulle, veden alle j\xc3\xa4\xc3\xa4neen Manhattanin raunioille. P\xc3\xa4\xc3\xa4st\xc3\xa4kseen liikkumaan veden alla he varastavat Joeta jahtaavilta poliiseilta amfikopteri-nimisen sukellusv\xc3\xa4lineen. David tapaa ihmisluojansa, professori Hobbyn (William Hurt), joka kertoo h\xc3\xa4nelle innoissaan, ett\xc3\xa4 t\xc3\xa4nne asti p\xc3\xa4\xc3\xa4seminen oli testi, jolla mitattiin h\xc3\xa4nen rakkautensa ja kiintymyksens\xc3\xa4 syvyytt\xc3\xa4. Paljastuu my\xc3\xb6s, ett\xc3\xa4 Davidista on jo ryhdytty tekem\xc3\xa4\xc3\xa4n lis\xc3\xa4\xc3\xa4 kopioita, joista osa on naispuolisia. N\xc3\xa4in ollen David tajuaa suureksi surukseen, ettei h\xc3\xa4n olekaan ainutlaatuinen. Lamaantuneena David yritt\xc3\xa4\xc3\xa4 tehd\xc3\xa4 itsemurhan hypp\xc3\xa4\xc3\xa4m\xc3\xa4ll\xc3\xa4 kielekkeelt\xc3\xa4 mereen, mutta Joe pelastaa h\xc3\xa4net amfikopterilla. David kertoo Joelle n\xc3\xa4hneens\xc3\xa4 Sinisen haltijattaren veden alla ja tahtovansa menn\xc3\xa4 haltijattaren luokse. Samassa poliisit kuitenkin nappaavat Joen s\xc3\xa4hk\xc3\xb6magneetin avulla. David ja Teddy menev\xc3\xa4t amfikopterilla haltijattaren luo, mutta haltijatar paljastuu patsaaksi, joka sijaitsee veden alle joutuneessa Coney Islandin huvipuistossa. David ja Teddy j\xc3\xa4\xc3\xa4v\xc3\xa4t ansaan veden alle, kun maailmanpy\xc3\xb6r\xc3\xa4 kaatuu heid\xc3\xa4n amfikopterinsa p\xc3\xa4\xc3\xa4lle. David uskoo Sinisen haltijattaren olevan el\xc3\xa4v\xc3\xa4 olento, joten h\xc3\xa4n pyyt\xc3\xa4\xc3\xa4 t\xc3\xa4t\xc3\xa4 muuttamaan h\xc3\xa4net oikeaksi pojaksi. David toistaa toivettaan p\xc3\xa4iv\xc3\xa4st\xc3\xa4 toiseen siihen asti, kunnes meri j\xc3\xa4\xc3\xa4tyy._NEWLINE_Kaksituhatta vuotta my\xc3\xb6hemmin Manhattan on j\xc3\xa4\xc3\xa4nyt useiden satojen metrien paksuisen j\xc3\xa4\xc3\xa4tik\xc3\xb6n alle ja ihmiset ovat kuolleet sukupuuttoon. Mechat ovat kehittyneet \xc3\xa4lykk\xc3\xa4iksi avaruusolioiden n\xc3\xa4k\xc3\xb6isiksi humanoideiksi ja l\xc3\xb6yt\xc3\xa4v\xc3\xa4t lopulta Davidin ja Teddyn j\xc3\xa4\xc3\xa4n alta. David ja Teddy ovat ainoat yh\xc3\xa4 toimintakykyiset mechat, jotka ovat n\xc3\xa4hneet el\xc3\xa4vi\xc3\xa4 ihmisi\xc3\xa4. David virvoitetaan, mink\xc3\xa4 j\xc3\xa4lkeen h\xc3\xa4n k\xc3\xa4velee kauttaaltaan j\xc3\xa4\xc3\xa4tyneen Sinisen haltijattaren patsaan luo. Kun h\xc3\xa4n koskettaa patsasta, se romahtaa._NEWLINE_Mechat rekonstruoivat Swintonien kodin k\xc3\xa4ytt\xc3\xa4en hyv\xc3\xa4kseen Davidin muistia ja kertovat sitten Davidille Sinist\xc3\xa4 haltijatarta esitt\xc3\xa4v\xc3\xa4n mechan (Meryl Streep) avulla, ettei t\xc3\xa4st\xc3\xa4 voi tulla ihmist\xc3\xa4. Mechat kuitenkin her\xc3\xa4tt\xc3\xa4v\xc3\xa4t Monican henkiin Teddyn s\xc3\xa4\xc3\xa4st\xc3\xa4m\xc3\xa4st\xc3\xa4 hiuskiehkurasta saadun DNA:n avulla. Valitettavasti Monica ei siit\xc3\xa4 huolimatta voi el\xc3\xa4\xc3\xa4 kuin ainoastaan yhden p\xc3\xa4iv\xc3\xa4n, eik\xc3\xa4 uutta Monicaa voi en\xc3\xa4\xc3\xa4 sen j\xc3\xa4lkeen luoda. David viett\xc3\xa4\xc3\xa4 el\xc3\xa4m\xc3\xa4ns\xc3\xa4 onnellisimman p\xc3\xa4iv\xc3\xa4n Monican ja Teddyn kanssa. Monica kertoo Davidille rakastavansa t\xc3\xa4t\xc3\xa4 nyt ja aina ennen kuin nukahtaa lopullisesti. David k\xc3\xa4pertyy Monican viereen, sulkee silm\xc3\xa4ns\xc3\xa4 ja menee \xe2\x80\x9dpaikkaan, jossa unet syntyv\xc3\xa4t\xe2\x80\x9d.\n_START_SECTION_\nVastaanotto\n_START_PARAGRAPH_\nVuonna 2016 A.I. \xc3\xa4\xc3\xa4nestettiin BBC:n kyselyss\xc3\xa4 t\xc3\xa4m\xc3\xa4n vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. The New York Timesin kriitikot valitsivat A. I.:n vuonna 2004 yhdeksi kaikkien aikojen tuhannesta parhaasta elokuvasta.'